રિક્ષા-ડ્રાઇવરથી છૂટા પડીને કાન્તિભાઈએ પર્સ પર લખેલા નારાયણનગરના મુકેશ જ્વેલર્સને ફોન કરીને કહ્યું કે મને એક પર્સ મળ્યું છે, તમારા કોઈ ઘરાકનું હોય તો મને ફોન કરીને કહેજો. એ દિવસે રાતે ૯.૩૦ વાગ્યા હતા એથી મુકેશ સોનીએ તપાસ કરીને કહેશે એમ જણાવ્યું હતું. હું બીજા દિવસે ઘાટકોપરમાં ન હોવાથી મેં તેને કહી રાખેલું કે હું બુધવારે મળીશ એમ જણાવતાં કાન્તિ પટેલે કહ્યું હતું કે ‘બુધવારે સવારે તેમનો મારા પર ફોન આવ્યો કે જેનું પર્સ છે તે મુસ્લિમ મહિલા તેનું પર્સ શોધતી મારી દુકાન પર આવી છે એટલે મેં તેમની દુકાને બધી તપાસ કરીને મહિલાને તેનું પર્સ પાછું સોંપ્યું હતું. અંદાજે ૩૦ વર્ષની એ મહિલાએ મને કહ્યું કે આ પર્સ ખોવાઈ જવાને કારણે મારે પતિનો માર ખાવો પડ્યો હતો આમ કહીને તે મને પગે લાગી હતી. આખરે હર્ષનાં આંસુ સાથે તે ઘરે જતી રહી હતી.’